ประกาศคณะกรรมการกำกับหลักทรัพย์และตลาดหลักทรัพย์ประกาศคณะกรรมการกำกับหลักทรัพย์และตลาดหลักทรัพย์ที่ กข. ๑/๒๕๕๓เรื่อง ระบบงานการติดต่อผู้ลงทุน และการประกอบธุรกิจโดยทั่วไปของทรัสตี[๑] อาศัยอำนาจตามความในมาตรา๘ มาตรา ๑๑ วรรคสอง มาตรา ๓๗ (๔) มาตรา ๓๘ มาตรา ๕๗ (๗) มาตรา ๕๘ และมาตรา ๕๙วรรคสี่ แห่งพระราชบัญญัติทรัสต์เพื่อธุรกรรมในตลาดทุน พ.ศ. ๒๕๕๐อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการ ก.ล.ต. ออกข้อกำหนดไว้ดังต่อไปนี้หมวด ๑บททั่วไป ข้อ ๑ประกาศนี้เป็นข้อกำหนดขั้นต่ำสำหรับการประกอบธุรกิจเป็นทรัสตีและในกรณีที่มีข้อกำหนดเป็นการเฉพาะสำหรับธุรกรรมประเภทใดทรัสตีต้องปฏิบัติตามข้อกำหนดดังกล่าวเพิ่มเติมเมื่อให้บริการเป็นทรัสตีในธุรกรรมประเภทนั้นเช่น ข้อกำหนดเพิ่มเติมสำหรับทรัสต์เพื่อการลงทุนในอสังหาริมทรัพย์ (Real Estate Investment Trust)ข้อกำหนดเพิ่มเติมสำหรับทรัสต์ที่เกี่ยวกับการออกตราสารศุกูก (sukuk) เป็นต้นข้อ ๒ประกาศนี้ไม่ใช้บังคับกับผู้ที่ได้รับอนุญาตให้เป็นทรัสตีที่มีหน้าที่เฉพาะเพื่อการออกตราสารศุกูก (sukuk)เว้นแต่ประกาศว่าด้วยการดังกล่าวจะกำหนดให้ทรัสตีนั้นอยู่ภายใต้บังคับประกาศนี้ข้อ ๓สำนักงาน ก.ล.ต. อาจกำหนดแนวทาง (guideline)ในรายละเอียดเพื่อประโยชน์ในการปฏิบัติตามประกาศนี้ได้ และเมื่อมีการปฏิบัติตามแนวทางดังกล่าวให้ถือว่าได้ปฏิบัติตามประกาศนี้แล้วหมวด ๒หลักในการดำเนินธุรกิจ ข้อ ๔เพื่อให้ทรัสตีทำหน้าที่ได้อย่างเหมาะสมในฐานะเป็นผู้มีวิชาชีพที่ได้รับความไว้วางใจให้ถือกรรมสิทธิ์และบริหารจัดการกองทรัสต์ทรัสตีต้องประกอบธุรกิจให้เป็นไปตามหลักเกณฑ์ดังนี้(๑)ดำเนินธุรกิจด้วยความซื่อสัตย์สุจริต(๒)ดำเนินธุรกิจโดยใช้ความรู้ ความสามารถ และความชำนาญด้วยความเอาใจใส่และระมัดระวังเยี่ยงผู้มีวิชาชีพ(๓)มีการบริหารจัดการและควบคุมดูแลการปฏิบัติงานอย่างเหมาะสมและมีประสิทธิภาพภายใต้ระบบบริหารความเสี่ยงที่เพียงพอ(๔)มีเงินทุนที่เพียงพอต่อการดำเนินธุรกิจได้อย่างต่อเนื่อง(๕)ดำเนินธุรกิจให้เป็นไปตามมาตรฐานของผู้มีวิชาชีพในลักษณะเดียวกันนั้น (market conduct) พึงกระทำ(๖)ปฏิบัติต่อผู้ลงทุนทุกรายอย่างเป็นธรรม และคำนึงถึงประโยชน์ของผู้ลงทุนเป็นสำคัญ(๗)จัดให้มีข้อมูลที่เพียงพอต่อการตัดสินใจของผู้ลงทุนโดยข้อมูลดังกล่าวต้องสื่อสารได้อย่างชัดเจน ไม่บิดเบือน และไม่ทำให้สำคัญผิด(๘)ในกรณีที่มีความขัดแย้งทางผลประโยชน์เกิดขึ้นต้องดำเนินการให้มั่นใจได้ว่าผู้ลงทุนได้รับการปฏิบัติที่เป็นธรรมและเหมาะสมไม่ว่าจะเป็นความขัดแย้งทางผลประโยชน์ระหว่างทรัสตีกับผู้ลงทุนหรือระหว่างผู้ลงทุนกับลูกค้าในธุรกิจด้านอื่นของทรัสตี(๙)ต้องใช้ความระมัดระวังอย่างสมเหตุสมผลเพื่อให้มั่นใจได้ว่าได้ให้คำแนะนำที่เหมาะสมกับผู้ลงทุนหรือตัดสินใจเพื่อผู้ลงทุนอย่างเหมาะสม(๑๐)มีมาตรการเพียงพอในการให้ความคุ้มครองทรัพย์สินของกองทรัสต์(๑๑)เปิดเผยข้อมูลที่จำเป็นซึ่งอาจมีผลต่อการสั่งการหรือการดำเนินการของทรัสตีให้สำนักงานก.ล.ต. ทราบโดยไม่ชักช้าหมวด ๓ระบบงาน ข้อ ๕เพื่อให้มีการบริหารจัดการและควบคุมดูแลการปฏิบัติงานอย่างเหมาะสมและมีประสิทธิภาพทรัสตีต้องจัดให้มีระบบงานที่มีคุณภาพและสามารถรองรับงานในความรับผิดชอบได้อย่างครบถ้วนโดยต้องมีระบบงานอย่างน้อยดังต่อไปนี้(๑)การจัดการกองทรัสต์(ก)การแบ่งหน้าที่และความรับผิดชอบภายในหน่วยงานหลักที่รับผิดชอบงานการประกอบธุรกิจเป็นทรัสตี(ข)การคัดเลือกและดูแลบุคลากรให้มีคุณสมบัติเหมาะสมตามลักษณะงานที่ปฏิบัติ(ค)มาตรการป้องกันการล่วงรู้ข้อมูลภายในระหว่างหน่วยงานและบุคลากร(ง)การกำกับดูแล ตรวจสอบและถ่วงดุลการปฏิบัติงานในหน่วยงานหลักที่รับผิดชอบงานการประกอบธุรกิจเป็นทรัสตี(จ)การจัดเก็บข้อมูล เอกสาร และหลักฐานต่าง ๆ ที่เกี่ยวข้องกับการจัดการกองทรัสต์(๒)การเก็บรักษาทรัพย์สิน(ก)การแยกทรัพย์สินในกองทรัสต์ออกจากทรัพย์สินส่วนตัวของทรัสตี(ข)การเก็บรักษา ตรวจสอบ ดูแล เบิกจ่าย และการจัดทำบัญชีทรัพย์สินในกองทรัสต์รวมทั้งการดูแลและติดตามสิทธิประโยชน์ที่เกิดจากทรัพย์สินในกองทรัสต์(๓)การบริหารความเสี่ยง(ก)การประเมินความเสี่ยง (risk assessment)ที่เกิดหรืออาจเกิดขึ้นจากการประกอบธุรกิจ(ข)การกำกับดูแลการบริหารและจัดการความเสี่ยง (risk managementoversight)ข้อ ๖การจัดระบบงานตามข้อ ๕ จะต้องปรากฏผลในลักษณะดังต่อไปนี้(๑)สามารถรองรับให้การบริหารจัดการกองทรัสต์แต่ละกองเป็นไปตามวัตถุประสงค์ในการจัดตั้งตามสัญญาก่อตั้งทรัสต์ และตามกฎหมายว่าด้วยทรัสต์เพื่อธุรกรรมในตลาดทุน(๒)สามารถป้องกันได้อย่างเพียงพอตามที่คาดหมายได้โดยทั่วไปเพื่อมิให้บุคคลที่เกี่ยวข้องกระทำการโดยทุจริตต่อทรัพย์สินในกองทรัสต์และในกรณีที่มีการทุจริตเกิดขึ้น ระบบงานสามารถหยุดการกระทำดังกล่าว ตลอดจนบรรเทาแก้ไข และเยียวยาความเสียหายจากกรณีดังกล่าวได้(๓)สามารถป้องกันการกระทำซึ่งเป็นความขัดแย้งทางผลประโยชน์ที่ต้องห้ามตามกฎหมายว่าด้วยทรัสต์เพื่อธุรกรรมในตลาดทุนรวมทั้งสามารถป้องกันมิให้บุคคลที่เกี่ยวข้องกับการจัดการกองทรัสต์อาศัยข้อมูลจากการทำหน้าที่ที่เกี่ยวกับกองทรัสต์ดังกล่าวหาประโยชน์ให้กับตนเอง(๔)สามารถบ่งชี้ทรัพย์สินในกองทรัสต์ได้อย่างชัดเจนและครบถ้วนหมวด ๔การติดต่อและชักชวนผู้ลงทุน ข้อ ๗เพื่อให้ทรัสตีติดต่อชักชวนให้มีการลงทุนในใบทรัสต์ด้วยวิธีการที่เหมาะสมและจัดให้มีข้อมูลตามความต้องการของผู้ลงทุนทรัสตีต้องดำเนินการดังต่อไปนี้(๑)จัดให้มีบุคคลที่ได้รับความเห็นชอบตามประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการให้ความเห็นชอบผู้ติดต่อกับผู้ลงทุนและมาตรฐานการปฏิบัติงานในจำนวนที่เพียงพอต่อการทำหน้าที่เป็นผู้ติดต่อกับผู้ลงทุนทั่วไป(๒)ควบคุมดูแลให้ผู้ติดต่อกับผู้ลงทุนให้ข้อมูลหรือคำแนะนำเกี่ยวกับการลงทุนในใบทรัสต์อย่างเหมาะสม(๓)จัดให้มีช่องทางอย่างเพียงพอและเหมาะสมที่ทำให้ผู้ลงทุนสามารถเข้าถึงข้อมูลที่ใช้ประกอบการตัดสินใจซื้อขายใบทรัสต์ได้เพื่อประโยชน์ในการพิจารณาตาม(๑) คำว่า ผู้ลงทุนทั่วไปให้หมายความถึงผู้ลงทุนอื่นใดที่มิใช่ผู้ลงทุนประเภทสถาบันตามที่กำหนดไว้ในประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการจัดตั้งกองทุนรวมและการเข้าทำสัญญารับจัดการกองทุนส่วนบุคคลข้อ ๘การดำเนินการตามข้อ ๗ จะต้องทำให้ผู้ลงทุนได้รับข้อมูลหรือคำแนะนำในลักษณะดังต่อไปนี้(๑)ได้รับข้อมูลหรือคำแนะนำอย่างครบถ้วนตามที่ต้องการเกี่ยวกับลักษณะ ความเสี่ยงและความเหมาะสมในการลงทุนในใบทรัสต์(๒)ได้รับข้อมูลหรือคำแนะนำที่เหมาะสมกับเวลาและสภาพของผู้ลงทุน(๓)ได้รับข้อมูลหรือคำแนะนำที่ถูกต้อง เป็นปัจจุบันและไม่มีลักษณะที่ทำให้เกิดความเข้าใจผิดหรือบิดเบือนข้อเท็จจริง(๔)ได้รับข้อมูลหรือคำแนะนำอย่างต่อเนื่องภายหลังจากที่ได้ลงทุนในใบทรัสต์นั้นแล้วหมวด ๕การมอบหมายงาน ข้อ ๙เพื่อให้ทรัสตีคัดเลือกบุคคลที่จะได้รับมอบหมายงานการจัดการกองทรัสต์ด้วยความรอบคอบและระมัดระวังอีกทั้งมีการกำกับและตรวจสอบการจัดการงานแทนดังกล่าวอย่างเพียงพอทรัสตีต้องกำหนดมาตรการในการดำเนินงานในเรื่องดังต่อไปนี้(๑)การคัดเลือกผู้ที่สมควรได้รับมอบหมายโดยพิจารณาถึงความพร้อมด้านระบบงานและบุคลากรของผู้ที่ได้รับมอบหมายตลอดจนการขัดกันทางผลประโยชน์ของผู้รับมอบหมายงานและกองทรัสต์(๒)การควบคุมและประเมินผลการปฏิบัติของผู้ได้รับมอบหมายงาน(๓)การดำเนินการของทรัสตีเมื่อปรากฏว่าผู้ที่ได้รับมอบหมายไม่เหมาะสมที่จะได้รับมอบหมายงานอีกต่อไปข้อ ๑๐นอกจากการมอบหมายงานการจัดการกองทรัสต์ตามหลักเกณฑ์ที่กำหนดในมาตรา ๓๗ (๑)ถึง (๓) แล้ว ทรัสตีอาจมอบหมายงานในส่วนของการลงทุน การเก็บรักษาทรัพย์สินการจัดทำทะเบียนผู้ถือใบทรัสต์หรือการปฏิบัติการด้านงานสนับสนุนให้ผู้อื่นดำเนินการได้โดยต้องระบุไว้ในสัญญาก่อตั้งทรัสต์อย่างชัดแจ้งว่าให้มีการมอบหมายงานนั้นได้ข้อ ๑๑ในการมอบหมายงานตามข้อ ๑๐ ทรัสตีต้องปฏิบัติให้เป็นไปตามหลักเกณฑ์ดังต่อไปนี้(๑)การจัดการในส่วนของการลงทุนในหลักทรัพย์หรือตราสารทางการเงินต้องเป็นการมอบหมายให้ผู้ที่สามารถประกอบธุรกิจหลักทรัพย์ประเภทการจัดการกองทุนส่วนบุคคลหรือธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้าแล้วแต่กรณี ทั้งนี้หากเป็นการจัดการลงทุนดังกล่าวในต่างประเทศผู้ที่ได้รับมอบหมายต้องเป็นผู้ที่ได้รับอนุญาตให้ประกอบธุรกิจประเภทดังกล่าวจากหน่วยงานกำกับดูแลด้านหลักทรัพย์และตลาดหลักทรัพย์ที่เป็นสมาชิกของ International Organization of Securities Commissions (IOSCO)(๒)การเก็บรักษาทรัพย์สิน ต้องเป็นการมอบหมายให้ผู้ที่มีลักษณะดังต่อไปนี้(ก)ผู้ดูแลผลประโยชน์ของกองทุนรวม(ข)ผู้รับฝากทรัพย์สินของกองทุนส่วนบุคคล(ค)ทรัสตีรายอื่น(ง)ผู้รับฝากทรัพย์สินโดยชอบด้วยกฎหมายของประเทศใดประเทศหนึ่งที่กองทรัสต์ได้ลงทุนไว้หรือของประเทศที่ผู้รับฝากทรัพย์สินตั้งอยู่(๓)การจัดทำทะเบียนผู้ถือใบทรัสต์ต้องเป็นการมอบหมายให้ผู้ที่สามารถประกอบธุรกิจนายทะเบียนหลักทรัพย์ได้ข้อ ๑๒การมอบหมายงานตามข้อ ๙ ข้อ ๑๐ และข้อ ๑๑ต้องปรากฏผลในลักษณะที่ทำให้มั่นใจได้ว่าการบริหารจัดการกองทรัสต์จะสามารถดำเนินไปได้อย่างต่อเนื่องไม่เกิดผลเสียหายต่อกองทรัสต์และทรัสตีจะยังคงรับผิดชอบต่อความเสียหายที่เกิดขึ้นแก่กองทรัสต์ตามที่กฎหมายว่าด้วยทรัสต์เพื่อธุรกรรมในตลาดทุนกำหนดหมวด ๖การจัดทำงบการเงินของกองทรัสต์ ข้อ ๑๓ทรัสตีต้องจัดทำงบการเงินของกองทรัสต์ให้เป็นไปตามมาตรฐานที่กำหนดไว้ในข้อ๑๔เว้นแต่เป็นกองทรัสต์สำหรับการถือครองทรัพย์สินหรือเพื่อประโยชน์ในการชำระหนี้ในการออกหลักทรัพย์(Passive trust)และมีการระบุอย่างชัดเจนในสัญญาก่อตั้งทรัสต์ที่จะไม่มีการจัดทำงบการเงินของกองทรัสต์ดังกล่าวข้อ ๑๔ทรัสตีต้องจัดทำงบการเงินของกองทรัสต์ให้เป็นไปตามหลักเกณฑ์ดังต่อไปนี้(๑)จัดทำงบการเงินให้เป็นไปตามมาตรฐานการบัญชีที่กำหนดตามกฎหมายว่าด้วยการบัญชี(๒)ในกรณีที่เป็นกองทรัสต์ที่มีการเสนอขายใบทรัสต์ทั้งหมดต่อผู้ลงทุนในต่างประเทศต้องจัดทำงบการเงินให้เป็นไปตามมาตรฐานการบัญชีของInternational Financial Reporting Standards (IFRS) หรือ Financial Accounting Standards (FAS) หรือ United States Generally Accepted Accounting Principle (US GAAP)หมวด ๗ผลของการฝ่าฝืนประกาศ ข้อ ๑๕การฝ่าฝืนประกาศนี้จะเป็นผลให้ทรัสตีอาจได้รับการพิจารณาลงโทษทางปกครองตามมาตรา๖๗ ประกอบกับมาตรา ๗๐ แห่งพระราชบัญญัติทรัสต์เพื่อธุรกรรมในตลาดทุน พ.ศ. ๒๕๕๐ ทั้งนี้ ตามความร้ายแรงของพฤติกรรมหรือผลของการกระทำ หรือผลกระทบต่อความน่าเชื่อถือโดยรวมของธุรกิจทรัสตีซึ่งโทษทางปกครองดังกล่าวได้แก่(๑)ภาคทัณฑ์(๒)ปรับทางปกครอง(๓)ตำหนิโดยเปิดเผยต่อสาธารณชน(๔)จำกัดการประกอบธุรกิจการเป็นทรัสตี(๕)พักการประกอบธุรกิจการเป็นทรัสตีเฉพาะสัญญาก่อตั้งทรัสต์ใดหรือทุกสัญญาก็ได้(๖)เพิกถอนการอนุญาตให้ประกอบธุรกิจการเป็นทรัสตีหมวด ๘วันมีผลใช้บังคับของประกาศ ข้อ ๑๖ประกาศนี้ให้ใช้บังคับตั้งแต่วันที่ ๑ มีนาคม พ.ศ. ๒๕๕๓ เป็นต้นไปประกาศ ณ วันที่ ๔กุมภาพันธ์ พ.ศ. ๒๕๕๓วิจิตร สุพินิจประธานกรรมการคณะกรรมการกำกับหลักทรัพย์และตลาดหลักทรัพย์หมายเหตุ :-เหตุผลในการออกประกาศฉบับนี้ คือเพื่อวางข้อกำหนดขั้นต่ำในการดำเนินธุรกิจของการให้บริการเป็นทรัสตีซึ่งจะทำให้ทรัสตีสามารถให้บริการแก่ลูกค้าหรือผู้ลงทุนอย่างมีประสิทธิภาพเป็นที่เชื่อถือและไว้วางใจในจัดการหรือดูแลเงินทุนของลูกค้าหรือผู้ลงทุนและเกิดความเชื่อมั่นในภาพรวมของธุรกิจการเป็นทรัสตี จึงจำเป็นต้องออกประกาศนี้ปริญสินีย์/ปรับปรุง๑๖ มิถุนายน ๒๕๕๘[๑] ราชกิจจานุเบกษาเล่ม ๑๒๗/ตอนพิเศษ ๒๗ ง/หน้า ๔๐/๒๖ กุมภาพันธ์ ๒๕๕๓